নবম কিস্তিঃ মুশিকি ক্যাম্পঃ কঙ্গোর সুইজারল্যান্ড মুশিকি ক্যাম্পে যখন উপস্থিত হলাম, তখন সূর্য পাহাড়ের ওপারে ঢলে পড়ে পড়ে অবস্থা। কিন্তু পশ্চিমের পাহাড়ের ওপারের সূর্যের আলো পূর্বের পাহাড়ের গায়ে লেগে প্রতিফলিত হচ্ছে বলে মুশিকি উপত্যাকায় এখনও অন্ধকার নেমে আসেনি। ক্যাম্পের ক্যাম্পাসে গাড়ি থেকে নেমেই বুঝতে পারলাম, এ স্থান ভিন্ন রকম কেবল প্রাকৃতিক সৌন্দর্যেই নয়, তাপমাত্রার পার্থক্যের জন্যও। মুনিগি ক্যাম্পেই মেজর হাবিব আমাদের জিজ্ঞেস করেছিলেন যে আমাদের সাথে শীত নিবারণের জন্য পর্যাপ্ত কাপড় চোপড় আছে কি না। যদিও আমরা সেই সময় হ্যাঁ বলেছিলাম, কিন্তু মুশিকি উপত্যকায় পা দেবার পরেই মনে হচেছ আমাদের সাথের গরম কাপড় হয়তো এখানে পর্যাপ্ত হবে না।